РЕГЛАМЕНТ (ЕО) № 19/2009 НА КОМИСИЯТА
от 13 януари 2009 година
за прилагане на Регламент (ЕО) № 453/2008 на Европейския парламент и на Съвета относно тримесечната статистика за свободните работни места в Общността по отношение на определението на свободно работно място, референтните дати за събиране на данни, спецификации за предаването на данни и проучвания за осъществимост
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 453/2008 на Европейския парламент и на Съвета от 23 април 2008 г. относно тримесечната статистика за свободните работни места в Общността (1), и по-специално член 2, втора алинея, точка 1 и член 3, параграф 1, член 5, параграф 1 и член 7, параграф 1 от него,
като има предвид, че:
(1)
С Регламент (ЕО) № 453/2008 се установи обща рамка за системното изготвяне на тримесечна статистика за свободните работни места в Общността.
(2)
Необходими са мерки за прилагане относно определянето на информацията, която трябва да бъде предоставена, и референтните дати, за които ще бъде събирана информацията.
(3)
Необходимо е също така да се уточнят форматът, крайните срокове за предаването на изискваните данни и датата на първото референтно тримесечие, за което ще се изпращат данни.
(4)
В съответствие в член 7 от Регламент (ЕО) № 453/2008 е необходимо да се определи подходящата рамка за извършването на поредица от проучвания за осъществимост от онези държави-членки, които изпитват трудности при предоставянето на данни за малките бизнес единици и за някои дейности.
(5)
Проведена е консултация с Европейската централна банка.
(6)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Определения, свързани с понятието „свободно работно място“
За целите на прилагането на член 2, точка 1 от Регламент (ЕО) № 453/2008:
а)
„активни стъпки за намирането на подходящ кандидат“ включва:
i)
известяване на обществените служби за заетост за свободното работно място;
ii)
свързване с частна агенция за заетост/агенти за набиране на кадри;
iii)
рекламиране на свободното място в средствата за масова информация (напр. Интернет, вестници, списания);
iv)
рекламиране на свободното място на обществени табла за обяви;
v)
пряко свързване с възможни кандидати/потенциални нови кадри, интервюиране или подбор;
vi)
свързване със служители и/или лични контакти;
vii)
използване на стажанти.
б)
„определен период от време“ се отнася до максималния период от време, през който свободното място е на разположение и трябва да бъде заето. Този период е неограничен; докладват се всички свободни места, за които на референтната дата продължават да действат предприети активни стъпки.
Член 2
Референтни дати
Държавите-членки предоставят данни за броя свободни работни места и броя заети длъжности, както е определено в член 2, точки 1 и 2 от Регламент (ЕО) № 453/2008, които могат да се разглеждат като представителни за референтното тримесечие. Предпочитаните методи за извършване на това са непрекъснатото събиране на данни или изчисляването на представителна средна стойност на данните, събрани за конкретни референтни дати.
Член 3
Предаване на данните
1. В рамките на 70 дни след края на референтното тримесечие държавите-членки предават данни според разбивката, определена в член 1, параграф 2 от Регламент (ЕО) № 453/2008, заедно със съответните метаданни.
Държавите-членки, чийто брой служители представлява повече от 3 % от общия брой за Европейската общност, предават агрегирания брой свободни места и заети длъжности, както и съответните метаданни в рамките на 45 дни след края на референтното тримесечие.
Делът на всяка държава-членка от общия брой служители в ЕС се изчислява на всеки пет години въз основа на средната стойност от четирите тримесечия от предходната календарна година. В случай на приемане на нови държави-членки се извършват ad hoc изчисления. Първото изчисление се отнася до годината преди тази на приемане на настоящия регламент. Източник на данните за служителите е изследването на работната сила в Европейския съюз, предвидено с Регламент (ЕО) № 577/98 (2). Данните се отнасят до бизнес единиците, включени в обхвата на член 1 от Регламент (ЕО) № 453/2008.
Всякакви промени в крайните срокове за предаване на данни за страни, надхвърлящи прага от 3 % за първи път, се прилагат от първото референтно тримесечие на годината след извършването на изчислението.
2. Съответните метаданни се отнасят конкретно до информация относно методологическите или технически събития през тримесечието, която е необходима за тълкуване на резултатите, както и информация за клетките с данни, които не се считат за достатъчно надеждни или не трябва да бъдат оповестявани.
3. Държавите-членки изпращат тримесечните данни и съответните метаданни на Комисията (Евростат) в електронна форма. Предаването трябва да отговаря на съответните стандарти за обмен, одобрени от Програмния комитет по статистика. Комисията (Евростат) предоставя подробна документация във връзка с одобрените стандарти, както и насоки за начина на прилагане на стандартите.
4. Първото предаване на данни е свързано с първото тримесечие на годината след тази на влизане в сила на настоящия регламент.
Редовете от данни се предават в следните форми:
а)
некоригирани;
б)
сезонно коригирани в съответствие с регламента на Комисията за прилагане на Регламент (ЕО) № 453/2008 по отношение на процедурите за сезонна корекция и докладите за качество; и
в)
на доброволни начала под формата на редове за конюнктурните цикли.
Член 4
Проучвания за осъществимост
В приложението е изложена рамката за проучванията за осъществимост, предвидени в член 7 от Регламент (ЕО) № 453/2008.
Член 5
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 януари 2009 година.